Rögzített áron lehet az erdészeteknél tűzifát beszerezni
Elindul a hatósági áras tűzifaprogram, az erdőgazdaságoknál már lehet jelentkezni a vásárlási szándékkal. Az igényt személyesen, telefonon és e-mailben is lehet jelezni, írta közleményében az Agrárminisztérium. A döntéssel a lakosság maximált áron juthat tűzifához, amivel sok család a gázfűtést is kiválthatja.
Az állami erdőgazdaságoknál megtermelt tűzifa egységes áron vásárolható meg, háztartásonként legfeljebb tíz erdei köbméter mennyiségben az ország 152 értékesítési pontján. Tolna megye települései három állami erdőgazdasághoz tartoznak, így a Gemenci Erdő- és Vadgazdálkodási Zrt.-hez, a Gyulaj Erdészeti és Vadászati Zrt.-hez, illetve néhány település, például Györe, Izmény, Jágónak, Vár­alja a Mecsekerdő Zrt.-hez.  Európában energiaválság alakult ki az orosz–ukrán háború, illetve a szankciós politika miatt, emiatt volt szükség arra, hogy a kormány megteremtse azt a lehetőséget, hogy ahol lehet, fával is lehessen fűteni a gáz helyett. Már megkezdődött az őszi fakitermelési időszak, és az erdészetek folyamatosan teljesítik a lakosság megrendeléseit. A fűtési időszakra elegendő tűzifamennyiség áll az ország rendelkezésére. Az őszi termelés a tervek szerint halad, melynek tűzifarészét az erdészetek a belföldi piacon értékesítik. Az általunk megkérdezett erdészek elmondták, Tolna megyében eddig is 30 ezer forint körül volt a keménylombos-tűzifa ára, viszont több megyében, például Somogyban, Csongrádban kevés a fa, és ott köbméteréért 50 és 100 ezer forintot is elkértek a kereskedők. Háztartásonként maximum 10 erdei köbméter tűzifa vásárolható, de van lehetőség a maximális mennyiségnél kevesebb, illetve részletekben történő vásárlásra is. A programban átlagosan egy méter vagy annak többszöröse szerinti hosszúságú darabokra vágott, feldolgozatlan, hengeres faanyag vásárolható.  A program keretében az állami erdőgazdaságoknál beszerezhető tűzifa egységes, maximált, forgalmi adót is tartalmazó ára erdei köbméterenként: a keménylombos 30 ezer forint, a lágylombos és a fenyőfa ára 19 ezer forint. A tűzifa szállításának díját az ár nem tartalmazza, erről mindenkinek magának kell gondoskodnia. A vásárlásra az jogosult, aki magyar lakcímkártyával rendelkezik és magánszemély.  Az értékesítési helyeken történik a fa megrendelése és az ár befizetése. A program keretében vásárolt tűzifát a vásárlók kizárólag az állami erdőgazdaságok által meghatározott helyen és módon vehetik át. Értékesítési és befizetési helyek Tolna megyében: Gemenci Erdő- és Vadgazdálkodási Zrt., Szekszárd, Keselyűsi út, telefon: 74/ 311-833, Bátaszék, Szabadság u. 2., telefon: 74/ 491-003, Pörböly, Bajai út 100., telefon: 74/ 591-032. Gyulaj Zrt.: Tamási, Szabadság u. 27., telefon: 74/573-940, Pincehely, Mártírok u. 20., telefon: 74/526-005, Hőgyész, Dózsa György u. 1/A., telefon: 74/588-015. Mecsekerdő Zrt.: Máza belterület HRSZ 2310/1., telefon: 72/566-700, Sásd, Rákóczi u. 49., telefon: 72/576-500.